safouaneb/arywiki huggingface dataset:
يوسف النصيري

يوسف النصيري، تولد ف 1 يونيو 1997 ف فاس، هو كوايري مغربي كيلعب ف پوسط ديال المهاجيم، معا لفرقة توركية ديال فينيرباتشي. لكاريير ديالو. يوسف تولد و كبر ف مدينة فاس، نهار واحد من شهر ستة ف عام 1997، النصيري تكون ف فرقة المغرب الفاسي، قبل ما يدوز و هو ف ثناشر عام سنين طيسك ف لاكاديمية ديال محمد السادس د كورة، و تقبل من المدير ديال الاكاديمية ديك الساع ناصر لارݣيط، اللي كان كيشرح بلي النصيري عندو مؤهلات و مقومات فيزيك واعرة، بعدما دوز واحد الوقت ف لاكاديمية، النصيري ايشد الرحيل لسبليون بعدما دوز طيسط مع فرقة مالاݣا، و ايبدا مع دوزيام ايكيب، بعد عامين مع مالاݣا، النصيري ايمشي لفرقة اخرى ف السبليون سميتها ليجانيس، اللي العمل ايدوز معاهم عامين، كان ماركا فيها و بان مزيان، باش عوتاني يبدل العتبة ف السبليون نيت لفرقة سيڤيا و تباع بعشرين مليون يورو، معاهم الناصيري ايربح اول لاقاب ف مسيرتو، و ايربح اليوروپا ليݣ جوج مرات، ف 2020 و 2023. معا لمونتخاب. ف 2016، النصيري جاتو اول كونڤوكاسيون مع المونتخاب، و المدريب ديال المونتخاب فديك الوقت هيرڤي رونار لعبو ف لعمر ديال تسعطاش عام، مع المونتخاب. يلعب النصيري، ف كاس افريقيا 2017، كاس العالم 2018، كاس افريقيا 2019، كاس افريقيا 2021، كاس لعالم 2022 و كاس افريقيا 2023، و ايولي اول لعّاب مغربي كيماركي ف جوج كيسان ديال العالم، و افضل هداف مغربي ف تاريخ كاس لعالم بثلاثة د لبيوتا، النصيري ايسجل الهدف التاريخي ضد البرتغال، اللي ايخلي المونتخاب المغربي يوصل لنصف نهاية كاس العالم. ستيل د لعب. معروف على النصيري ستيل اللعب اللي كيعتمد على الفيزيك بزاف، اللعب العالي، بطول ديال ميترو و تسعود و ثمانين، جسم رقيق، هادشي كيعطيه اجيليتي مهمة، كيعرف يلعب بلا كورة، و يقدم سخاوة بدنية ف اي الرجوع ديفونصيف، و رباح ديال النزالات لا ديال الارض والا ديال الهوا، عندو ديطونط، تنقيزة كيوصلوه لابعد نقطة ممكنة، و فايت سجل بيوتا من تنقيزات ديال 2. 65 ميترو. القوة فيزيك ديالو كتخليه يربح بزاف ديال المضاربات، و خلاتو تا يماركي بزاف ديال البيوت ب الراس، النصيري معروف عليه زايد على هادشي قدرتو على الضغط بزاف على المدافعين و الحارس و بلي كيدير مجهود فيزيك كبير ف الماتشات كاملين و هادشي اللي كيخليه عزيز عند المدربين. احصائيات. []
تݣلمامين

ضاية تيݣلمامين (ⵜⵉⴳⵍⵎⴰⵎⵉⵏ)، معروفة تا بنظاظر ديال لاطلس، حيت الشكل ديالها تايشبه لنظاظر، فيها جوج ضايات متجاورين و متاصلين. هي ضاية ديال الله، كاينة فجماعة اݣلمام ازݣزا و بعيدة تقريبا ب 44 كيلوميتر عن مدينة خنيفرة، لعلو ديالها 1650 ميترو فوق سطح لبحر، ف لاطلس لمتوسط. فيها ثروة كبيرة ديال لحوت، كيف ما تايجيو ليها طيور لي تايهاجرو، و ضايرة بيها غابة كبيرة و مخلطة بين لكروش ؤ لارز د لاطلس. لموقع. ضاية تيݣلمامين كاينة فجماعة اݣلمام ازݣزا، اقليم خنيفرة، جهة بني ملال خنيفرة، ف لعمق ديال جبال لاطلس لمتوسط، بعيدة تقريبا ب 44 كلم على مدينة خنيفرة، و عالية ب 1650 ميترو تقريبا على سطح لبحر. سمية. ضاية تيݣلمامين كاتسمى تا بنظاظر د لاطلس لمتوسط، حيت فيها جوج ديال ضايات متقاربين و متاصلين بحال نظاظر، و تيݣلمامين سمية امازيغية، هي لجمع ديال كلمة اݣلمام لي كاتعني ضاية. لمورفولوجيا. ضاية تيݣلمامين فيها 3 ديال ضّايات لمتسلسلة، جوج منها مقاربتين و متاصلين بحال نظاظر. هاد الضايات وحدة فيهم جات ف شّمال و تّانية ف لوسط، و لخرة ف لجنوب. ضّاية لي فلوسط هي لي كبيرة، لمساحة ديالها تقريبا 7 ديال لهكطارات، و لعمق ديالها تقريبا 18 ميترو، اما ضّاية لي ف لجنوب، هي اغرق وحدة، لمساحة ديالها تقريبا 4 ديال لهكطارات، و لعمق تقريبا 40 ميترو، اما لي فشمال، بعيدة شوية عليهم، و هي الصغيرة فيهم، فيها تقريبا هكطار واحد. اما شكل ديال هاد ضايات هو شكل بيضاوي. سياحة. ضاية تيݣلمامين، منطقة سياحية، فيها السّياحة الجّبلية و لايكولوجية، و عزيزة على لعشاق ديال التّخييم، لبنية تحتية ديال لمنطقة مزالة ضعيفة، ماكايناش طريق مزيانة ليها، و مافيهاش ؤطيل ولا ؤبيرج. النقل لهاد لبحيرة متوفر فالنقل المزدوج من مدينة خنيفرة، بضبط من حي امالو. ناس ديال لمنطقة تايقدمو خدمات لسياح فصيف، تايبيعو ليهم لخبز و شي مواد استهلاكية، بلخصوص لهواة تخييم لي تايجي بزاف منهم لهاد ضاية فصيف. لهيدرولوجيا. هاد ضّاية تايعمروها لعيون لي كاينين فيها، و تا لما ديال شّتا و تّلج لي تايطيح فيها، كيفما كاينة حدا ضّاية عين د لما لحلو، ؤ بير صالح لشرب. هاد ضّاية لاصل جّيولوجي ديالها كاريستي. بخصوص تصريف لما، تانلقاو ضّاية لي فشمال كاتخوي لما ف ضّاية لي فلوسط، و لي فلوسط كاتخوي ف ضّاية لي فلجنوب، و لي فلجنوب متاصلة بواد كاتخوي فيه. سكان. كاينين دواور صغار على هاد الضاية، و اراضي زراعية، لكن لغابة كاتسيطر على الجّناب ديالها، و بعيد عليها شوي كاين شي دواور اخرين. النّاس د لمنطقة من لامازيغ د لاطلس لمتوسط، و لّغة لي كتيرة هي لامازيغية، و شوي ديال دّاريجة لمغربية. و تايعيشو نّاس ف هاد لمنطقة على لفلاحة و سّرحة. لبيئة. ضاية تيݣلمامين فيها شّجر ديال لارز د لاطلس على جّهد، ؤ تا لبلوط لخضر، كيف ما فيها بزاف د انواع د لحوت بحال ترويت، و نباتات د لما النادرة، هدشي علاش هاد لبلاصة عزيزة على الصيادة. زيد على هادشي هاد لبلاصة تايعيش فيها زّعطوط و لحلوف د لخلى، و لقنان دلخلى، و تّعلب، و بن اوى، و دياب، و نسورا، و تايزوروها طّيور لي تايهاجرو.
پاطيرن

لپاطيرن ؤلا لموتيف (ب؛ ب لفرانساوية: Motif) هو شي حاجة لي كا تبقى تعاود حتى كا تولي قاعيدة. لپاطيرن كانلقاوه ف بزاف د الضومينات: لمعمار، لهندسة، الديزاين، ؤ لافكار لمجردة. لپاطيرن لهندسي هو واحد لمجموعة د الشكال لهندسية كا يبقاو يتعاودو باش يعطيونا فسيفساء كيفما هو لحال مع الزليج مثلا. اي واحد من لحواس لخمسة د بنادم ممكن يلاحظ لپاطيرنات. ولكن ف لموقابيل، لپاطيرنات لمجردة ف لعولوم، لماط، ؤ اللوغات ما يمكن نلاحظوها غير على طريق التحليل. لملاحظات لعفوية لي كانديرو ف لحقيقة كاتعني بلي شفنا پاطيرنات ب عينينا لي منتاشرين بزاف فالطبيعة ؤ لفن.
دريس لخوري

دريس لخوري (مزيود ف 1939 ف كازا، توفا ف 14 فبراير 2022 ف سلا) صحافي و كاتب قصّاص مغريبي كان كيكتب ب لعربية، و كان من اشهر لكتاب لمغاربا. لقيصاص ديالو كيوصفو لحياة لعادية د لمغاربا ف لقهاوي و بلايص خرين، ؤ كيحاولو يوصّلو صّوت ديال نّاس لمهمّشين. ف 2004، واحد لمهرجان ديال شّيعر تنضم ف رّباط على شّاراف ديالو. كاريير. دريس لخوري كان خدّام ف جورنال "المحرر"، و موراها ف "لاتحاد لاشتراكي" تا شد تّقاعود. كان بدا لمشوار ديالو ف سّتينات كا شاعير، ؤ داز منبعد ل لكتابة د مقالات ديال تّخمام (ب لعربية "الخواطر") و لقيصاص. عندو كتابات تا ف نّقد لادابي و لمسراحي. ف اكتوبر 1968، نضم ل.
سفيان بوفال

سفيان بوفال (تولد ف 17 شتنبر 1993 ف باريز)، هو كوايري مغريبي كيلعب مهاجم د ريان ف قطر، و معا لمونتخاب د لمغريب د كورة. بوفال تيلعب مع لمنتخب د لمغريب من 2016. شارك معاه ف جوج ديال لكيسان د افريقيا. لعب مع بزاف د لفراقي ف 3 لبلدان، منها: اونجي و ليل (فرانسا)، ساوتهامبتن (نڭليز) و سيلطا ڤيڭو (صبانيا). ف 21 اكتوبر 2017، ماركا بوفال بيت واعر ف دقيقة 85 معا ساوتهامپطون ف لماطش ضد ويسط بروميتش البيون لي كانو متعادلين فيه ؤ عاون فرقتو باش يربحو 1 ل 0 ؤ يطلعو ل نص لول ديال پروميير ليڭ. مورما حتياطي ف لماطش دخل يلعب ف دقيقة 80، خدا لكورة ف نص تيران د فرقتو ؤ دوّز ستة د لعابة ضدو قبل مايتيري من لخارج د لمربع د لعمليات ؤ يماركي على لڭول بين فوسطر. تختار لبيت ديالو احسن واحد ف لموسم 2017-18 ديال پروميير ليڭ.
بيبي ݣانݣ

زكريا موهيب، لي معروف ب سميت بيبي ݣانݣ، تولد ف 26 يونيو 2001، هو مغني د رّاپ طالياني. بدا لمسيرة ديالو لموسيقية ف عام 2018، و خرج اول البوم EP ديالو، EP1، فعام 2021 و من اشهر لاعمال ديالو mentality و marrochino. ف 2023، تم الحكم عليه ب 4 سنين و 10 شهور د لحبس بسباب عدة تهم توجّهات ليه هو و رفيقو سيمبا Simba، من بينها الشفرة تحت تهديد ب السلاح.
عبد الرزاق حمد الله

عبد الرزاق حمد الله، تولد ف 17 دجنبر 1990 ف اسفي، هو كوايري مغريبي كيلعب اباسونطر معا لفرقة ساعودية تيحاد جدة. كيتلقب حمدالله ب لجلاد، بقوة لبيوتا اللي كيماركي. حياتو. كان تيلعب تا معا لمونتخاب د لمغريب د كورة، كان عتازل اللعب معاه ف 11 نونبر 2019 بسباب شي مشاكل مع صحابو فالمنتخب والمدرب، ولكن فاش جا الرڭراڭي للمنتخب ف 2022 رجعو و لعب كاس العالم 2022 فقطر. حمد الله لعّاب واعر مع لفراقي لي لعب معاهوم، ولكن واخا هاكاك ماقدرش ادير بلاصطو فالمنتخب، واخا الجمهور كان باغيه يلعب ولكن فاش لعب شي ماتشات فكاس العالم ضيع بزاف ديال المحاولات، هادشي خلى الجمهور مابغاش يبقى يرجع للمنتخب. مع فرقتو فالسعودية، كل سيمانا كايماركي الاهداف، وهو لي دا ليهوم لقب الهداف شحال من مرة. احصائيات. معا لمونتخاب. طابلو تالي كيليستي لماتشات د لمونتخاب د لمغريب لي شارك فيهم عبدرزاق حمدالله من 29 فبراير 2012 حتال دابا. جوايز. فردية. ربح حمد الله بزاف د لجوائز ولبطولات ف حياتو منها:
شايفين

شايفين هي فرقة د رّاپ مغريبية تاسسات ف عام 2006 من عند سفيان اوسرير. كتكون لفرقة من شعيب الرباطي (Shobee) شوبي وعبد الصمد لمرق (Small X) سمال اكس من عام 2009.
إلانتريس

الانتريس (ب ) رواية د لفانطازيا ديال لكاتب لميريكاني براندن سانديرسن، نشراتها دار طور بوكس ف 21 ابريل 2005 ؤ كانت اول رواية ديال ساندرسن. هاد رّواية عرفات نجاح كبير ؤ تطرجمات ل 20 لوغة. كيطراو لاحدات ديالها ف لكون لخيالي لي سميتو "كوزمير" ؤ لي طاريين فيه بزاف د رّوايات ديال ساندرسن، منهوم سّيرية د ميستبورن، ولاكين ف كوكب اخور سميتو "سيل". جوج قيصاص قصار كتبهوم ساندرسن ف نفس سّيرية هوما "لامل د الانتريس" و رّوح د لامبراطور. هاد لّخرة ربحات جايزة هوݣو ل لقصة لقصيرة ف 2013. ساندرسن ݣال بلي باقي معوّل يكتب جوج روايات ف نفس سّيرية، لي معوّل باش يخرّجهم ف 2029 و 2030. سينوپسيس. لقصة كاتطرا لاحدات ديالها ف واحد لبلاد سميتها "اريلون"، 10 سنين مورما اقوى مدينة فيها لي سميتها "الانتريس" تعرّضات ل واحد لّعنة خلّات جميع نّاس ديالها يمرضو مرضة غريبة، بعدما كانو معروفين كا اقوى شعب ف جميع لبلدان. لاحدات ديالها كيتبعو لامير و ولي لعهد ديال اريلون راودن لي واحد نّهار فاق ب نفس لمرضة، و خطيبتو سارين اميرة ديال مملكة طيود، و صحابو لي كيحاولو ينقدو اريلون و طيود من جتياح ديال امبراطورية فيوردن.
إڤاريست ليڤي پروڤونصال

اڤاريست ليڤي پروڤونصال (مزيود ف 4 يناير 1894 ف لجزائر لعاصمة، توفّا ف 27 مارس 1956، ف پاري ف فرانسا) هوّا موستشريق و توارخي ديال لاسلام فرانساوي، لي اصلو من فاميلة دزايرية يهودية. سميتو فاش تزاد كانت مخلوف اڤاريست ليڤي لي بدّلها فاش كان عندو 19 عام. ليڤي پروڤونصال كان عندو توجه ضد ليستيعمار، و لكتابات ديالو على لاسلام كانلقاو فيها ف نفس لوقت اعجاب كبير و نقد ل تّاريخ لاسلامي. لكاريير. ليڤي پروڤونصال دار لّيسي ف قسنطينة، و حارب موراها ف لجيش لفرانساوي ف لحرب لعالمية لّولة، و تّجرح ف 1917. دوّز فترة د نّقاهة ف لمغريب. كانو قدّامو جوج ختيارات باش يكمّل قرايتو، اما سّتيشراق (دراسة د لعربية و لاسلام) ؤلا تّاريخ رّوماني ف شمال افريقيا، ؤ ف لفترة فاش كان شاد پوسط ف لمنطقة د رّيف، قرر باش يمشي معا لختيار لّول. من بعد نضم ل لمعهد لعالي ديال دّراسات لمغريبية، ؤ من 1926 خدا مناصب اكاديمية ف لجامعة د لجزائر لعاصمة، و موراها ف لجامعة د پاري (صوربون) ف 1945. ليڤي پروڤونصال كيتّعتابر لمؤسس ديال لبحت لاكاديمي لفرانساوي ف لاسلام، و هوّا اول مودير ديال لمعهد د دّراسات د لاسلام ف لجزائر لعاصمة. كان متخصص ف تّاريخ د لاندلس و ديال لمسلمين ف سپانيا. عاون ف طّرجامة ديال لمصادر لعربية على لاندلس، معا لعارابيست سّپنيولي اميليو ݣارثيا ݣوميث.
كون خيالي

لكون ؤلا لعالم لخيالي هوّا واحد لكاضر متناسق معا داتو لي كيطراو فيه احدات، ؤ كيقدرو يكونو فيه تا عناصر، لي مختالفة على لعالم لحقيقي لي كانعيشو فيه. لعوالم لخيالية يقدرو يبانو ف رّوايات، لقيصاص، لافلام، سّيريات د تّلفازة، لكوميكس، لالعاب د تّيليجو ؤ غيرهوم من صّناف لادابية و لفنية. عكس لكاضر ؤلا لاطار تّعاويدي لبسيط، لكون لخيالي كيكون معقد ؤ مفصّل بزاف، ؤ بشكل عام كيحكموه قوانين مضبوطة، لي يقدرو يكونو بحال لقوانين ديال لعالم لواقعي ؤ يقدرو يكونو مختالفين بشكل كامل عليهوم، بحال ف لقيصاص ديال لفنطازيا لي يقدرو يكونو فيهوم سّحارا ؤ كائنات خيالية بحال تنانين ؤلا اشباح ؤلا جنون. واحد تّعريف ديال عالم ؤلا كون خيالي دارو تّوارخي د لكوميكس لميريكاني دون ماركستين ف واحد لمقال نشرو ف 1970. على حساب ماركستين:
بادو الزاكي

بادو الزاكي، تولد ف 2 ابريل 1959 ف سيدي قاسم، مدريب و كوايري مغريبي محتارف كان تيلعب ݣول. هو لمدريب د السودان من 12 مارس 2023. الزاكي لعب مع لمنتخب د لمغريب د لكورة من 1979 ل 1992، ودرّبو جوج مرات (من 2002 ل 2005، و من 2014 ل 2016). ف 2020، نضمات لفيفا تصويت جا فيه الزاكي هو احسن حارس ف التاريخ د افريقيا. لعب الزاكي 4 د لكيسان د افريقيا مع لمغريب (1980 - 1986 - 1988 - 1992) و كاس لعالم د 1986 اللي وصل فيها مع لمنتخب لتمن النهاية. ف 2004، درب لمنتخب د لمغريب و وصل معاه للنهاية د كاس افريقيا اللي خسرو مع تونس. لجوائز. ربح بادو الزاكي بزاف د لجوائز، منها: احصائيات. هاد طابلو كيعطي لاحصائيات د لكاريير د تدريب د بادو الزاكي "(حتال 27 يناير 2023)".
مجيد بقاس

مجيد بقاس (تولد ف 1957 ف سلا ولاّ ف زاݣورة) هو مغني و ملحّين ݣناوي مغريبي، تيلعب على بزاف د لالات، منها لݣنبري و لݣيطار و لعود و لبانجو. بقاس معروف باللي كيخلط ما بين تاݣناويت و لبلوز والدجاز، و الستيل الجديد اللي خرّج كيتسمّا "ݣناوة بلوز افريقيا". مجيد بقاس من لفنانا لݣناويين لمعروفين ف لعالم، شارك ف بزاف د لمهرجانات، و ربح بزاف د لجوائز (لجائزة الدهبية د لجانݣو ف فرانسا ف 2004، لجائزة لالمانية د الدجاز ف المانيا ف 2009، و لجائزة د لفارابي ف 2010). ف ماي 2020، عيّط ليتيحاد لؤروپي لبقّاس باش يغنّي النشيد لاوروپي د بيطهوڤن بالنغمة ولالات لݣناوية.
عبد الرحيم برادة

عبد رحيم برادة (مزيود ف 1938، توفّا ف 20 فبراير 2022) محامي ؤ ناشط حقوقي مغريبي. كان دافع قضائياً على ناشطين سياسيين ديال تيحاد لوطني د لقوات شّعبية ف سّبعينات، ؤ تا على ابراهام السرفاتي ؤ لامير مولاي هشام لعلوي. حياتو. عبد رّحيم برادة شد دّيپلوم د تاموحاميت ديالو ف 1962، و تخصص ف لقضايا سّياسية. كان عضو ف (fr)، قبل ماينتاقل ل كازا ف 1966. ف لعهد ديال لماليك لحسن تّاني، كان عبد الرحيم بوعبيد قتارح عليه باش يكون وزير د لعدل، ولاكين رفض. معروف عليه بلي كان صديق مقرب من عمر بنجلون و لمهدي بنبركة. عبد الرحيم برادة خدا شهادة الباكالوريا عام 1956، و من بعد مشى ل باريس باش يقرا القانون، و هنا تلاقى مع المهدي بنبركة و عمر بنجلون، و لتاحق بـ الاتحاد الوطني للقوات الشعبية، اللي غادي يتحوّل من بعد لـ الاتحاد الاشتراكي للقوات الشعبية. ولكن ف مرحلة لاحقة، قرر يبقى منتمي ل قيم اليسار و نضالاتو بلا ما يرتابط تنظيمياً ب اي حزب. كان من اشهر وابرز المحامين اللي دافعو على المعارضين و المعتقلين السياسيين فـ ما تعرف بـ سنوات الجمر و الرصاص. ترافع ف عدد كبير ديال القضايا، بحال محاكمة مراكش الكبرى سنة 1971، اللي تتابع فيها 193 ديال لمناضلين د الاتحاد الوطني د لقوات الشعبية، و كانو كثر من 50 محامي مترافعين، منهم عبد الرحيم بوعبيد، عبد الرحمن بن عمر، محمد بوستة و غيرهم. كان برادة محامي ديال بزاف د المعارضين البارزين، بحال عائلة المنوزي، ابراهام السرفاتي، و سعيدة المنبهي. و كان من اللوالا اللي تبنّاو ملفات الاختفاء القسري، و عتابرها قضيتو الخاصة اللي كرس ليها جزء كبير من حياتو المهنية و النضالية. المرافعات ديالو. كان الراحل عبد الرحيم برادة معروف فحياتو بـ المرافعات القوية والشجاعة ديالو فالمحاكمات السياسية خلال سنوات الرصاص فالسبيعينات، الوقت اللي كان فيه المغرب كيعرف توترات سياسية كبيرة. وقف برادة يدافع على زعيم اليسار الراديكالي ابراهيم السرفاتي ورفاقو فـ حركة "الى الامام" اليسارية، وكذا على مناضلي حركة "23 مارس"، اللي كانو كيطالبو بالاصلاح والتغيير السياسي. وخلال المحاكمات السياسية الكبرى اللي عرفها المغرب فداك الوقت، كان عندو دور بارز وموقف جريء، خصوصاً فـ محاكمات مراكش الكبرى سنة 1971، اللي توبع فيها 193 متهم بتهمة محاولة قلب النظام. فهاد المحاكمة، نصب عبد الرحيم برادة راسو ضمن 51 محامي من خيرة رجال القانون فداك الزمن، منهم عبد الرحيم بوعبيد، محمد بوستة، وعبد الرحمن بن عمرو، وكان حضورهم رمز للتضامن مع المعتقلين السياسيين والدفاع على مبادئ العدالة والحرية. خدمتو. فـ سنة 2018 خرج عبد الرحيم برادة كتاب ب لفرانساوية سْماه "مرافعة على ود مغرب علماني" (Plaidoyer pour un Maroc laïque). ف هاد الكتاب، برادة كيدعو باش يتفتح نقاش صريح و علني على العلمانية ف المغرب، و كيقول باللي خاص البلاد تناقش كيفاش يتفصل الدين على السياسة ب طريقة كتْضمن حرية المعتقد و كتساوي بين جميع المواطنين. و اكد برادة بلي امير المؤمنين خاصو يكون كيدافع على جميع المغاربة، سوا كانو مؤمنين ولا لادينيين، حيت الدولة ف تصورو خاصها تحمي الحقوق و الحريات الفردية، ماشي تفرض المعتقدات على الناس. الكتاب كان جريء و دار نقاش واسع ف الساحة الفكرية و السياسية، و عتابروه بزاف ديال الناس صوت كينادي بـ الحداثة و العقلانية ف المغرب. الوفاة ديالو. توفّى نهار الاحد الكاتب والناشط السياسي والمحامي المعروف عبد الرحيم برادة، عن عمر ديال 84 عام.
رشيدة الحراق

رشيدة الحراق (مزيودة ف 1948، توفّات ف 15 ابريل 2022) ممثلة مغريبية ديال لمسرح و تّلفازة. كانت من لمغاربا لّولين لي دخلو ل مجال لمسرح و دّراما ف تّلفازة و لاداعة، لي لعبو دور رايد ف تّطوير هاد لفن ف لمغريب. حياتها. رشيدة لحراق تولدات ف رّباط ؤ بدات لكاريير ديالها مابين 1968 و 1969 ف لفرقة د لاداعة لوطنية، معا مومتيلين خرين و موخريجين و كتّاب بحال محمد احمد البصري، عبد الرزاق حكم، العربي الدغمي، حمادي عمور، حبيبة المذكوري، محمد حسن الجندي و امينة رشيد. بانت تامعلّميت ديالها ف مسلسل "الازلية" لي داز ف رّاديو. موراها شاركات ف اول عامال تيليڤيزيوني ف فيلم "ذئاب لا تموت"، ؤ ف مسلسل "الشرع عطانا ربعة"، معا عزيز سعد الله و خديجة اسد و تورية جبران. اسّسات لحراق فرقة "لمسرح ضّاحك" معا راجلها محمد احمد لبصري، لي قدّمات عاداد د لمسراحيات بحال "نتا و زهرك"، "دموع ابليس" و "اصابة ف الشبكة". شاركات ف ملاحم فنية، ؤ لمئات د لاعمال على رّاديو، من بينها اعمال كتبها احمد الطيب العلج. ف لمسلسلات د تّلفازة شاركات ف اعمال بحال "الطريق المجهول" و "بنات لالة منانة". توفّات ف رّباط ب مرض لكونصير ف ابريل 2022 و تدفنات ف مقبرة الشهداء.
عبد الرحيم الصمدي

عبد الرحيم الصمدي (توفّا ف 7 ماي 2022) مومتيل مغريبي.
فاطمة جوطان

فاطمة جوطان (تولدات ف 1962، توفات ف 11 يوليوز 2022) ممثلة مغريبية كانت كاتمتّل ب دّاريجة و لامازيغية. كانت معروفة كثير في منطقة سوس، و عندها كتر من 80 عمال فني. اصلها من تافراوت، ؤ كانت من الجيل اللول ديال الممثلين لي بانو لاعمال ديالهوم ف لڤي سي دي. كاريير. بدات جوطان لكاريير تّمتيلية ديالها معا لفرقة ديال عبد الله بدوي ف كازا، ؤ شاركات ف افلام بحال "مع الذئاب" و "الغرفة السوداء". دازت موراها ل تّمتيل ب لامازيغية بحال ف افلام "تاساست"، "ايركان ن دونيت" و "كار تيسليت"، لي لعبات فيها ادوار خيّرة ؤ شريرة، مابين دّراما و لكوميديا. فاطمة جوطان ماكبراتش كاتعرف ل لامازيغية، مي تعلّماتها من راجلها ؤ تقناتها تا ولات كاتمتل بيها.
عمر عرشان

عمر عرشان (توفّا ف 14 يوليوز 2022) كان شاف طبّاخ ؤ پودكاستر مغريبي. عمر عرشان تّعرف لمرة لّولة فاش لواليدة ديالو صوّراتو على عمر 8 سنين ؤ هوّا كيطيّب، ؤ من ديك سّاعة بدا كينشر ڤيديوات ديالو ديال طّياب ف فيسبوك ؤ انسطاڭرام لي تشافت بزاف ف لمغريب. ف 2017 ربح جايزة شخصية د لويب د لعام ف ماروك ويب اواردس، ؤ ف 2020 ختارتو ليونيسيف كا سفير شاب ل حقوق طّفل. كان مريض ب تّصلب لڭلضمي (نفس لمرض لي كان عند لفيزيسيان نّڭليزي ستيڤن هوكين) ؤ مات على 16 عام.
محمد جودار

محمد جودار، تولد ف 21 ابريل 1956 ف دارلبيضا، هو ؤستاد ؤ سياسي مغريبي. حياتو. تولد جودار ف ابريل 1956 ف بن مسيك. باه محمد بن عبد الله جودار تولد ف 1930 ف شياضمة ؤ شارك ف لمقاومة لمسلحة ضد ستيعمار لفرانساوي، ؤ تشد ف 10 مارس 1955 ؤ تحبس ف لحبس د دارلبيضا، فين تقتل ف 21 مارس. قبل مايدخل جودار ل سّياسة، خدم ؤستاد ديال لماط. لكاريير ديالو. ف سياسة. ف 2007، دخل ل مجليس نّواب مورما ربح نتيخابات تشريعية ف دايرة د بن مسيك. مازال باقي برلاماني حتال دابا، مورما عاود ربح لمقعد ديالو ف تلاتة لولايات من بعد. تنتاخب ب تصفيق امين عام ديال حيزب تيحاد دوستوري ف 1 اكتوبر 2022 بلاصت محمد ساجد. ف رياضة. جودار هو رايس د لفرقة د لفتح لبيضاوي د كورة لي كاتلعب ف لقيسم لّول هواة. ف 2011، تنتاخب رايس د لعصبة د دارلبيضا د كورة ؤ مازال باقي ف لپوصط ديالو مورما تجدد تلاتة د لمرات. ف 2014، دخل معا فوزي لقجع ف ليستة لي ترشح بيها ل لجامعة لملكية لمغريبية د لكورة، ؤ ولا موراها رايس د لجنة تنضيم لمسابقات ف لمكتب لمديري. ف لجمعيات. تنتاخب ف 2009 كاتب عام د جمعية ولاد شوهادا د ستيقلال ف دارلبيضا. پوليميك. ف 2009، قبل من لفينال د دوري ابطال لعرب بين لوداد لبيضاوي ؤ ترجي تونسي، ضرب جودار رايس د لجنة تنضيم د لوداد عبد لحميد حسني طّاسيلي قدام نّاس لي حاضرين حيت ماخلاهش يڭلس ف لمنصة شرفية. بجوجهم من بعد دارو شيكاية عند لبوليس. ف دجنبر 2019، خرجات ڤيديو د جودار بان فيها مابغاش يعطي ل لكونطرول لورقة ديال تران ؤ هدد باش يعيط ل لمودير ديالو. صّحافة عتابرو بلي لفعلة لي دار راها اهانة ل موضاف كيدير خدمتو. دار جودار موراها توضيح قال فيه بلي لڤيديو حرّف شنو وقع بصاح ؤ بلي راه عطا لورقة ل لكونطرول حيت موالف يديرها.
فتح الله لمغاري

فتح الله لمغاري (مزيود ف 1940 ف فاس، توفّا ف 3 شتنبر 2022) موغني و مولحّين و كاتب كلمات د لاغاني مغريبي، لي كيتّعتابر من رواد لموسيقا ف لمغريب. عندو بزاف د لاغاني لمشهورين عند لمغاربا بحال "رجال الله" و "كاس لبلار" و ضاعت لي نوارة". ولاكين يمكن اشهر وحدة هيا "نداء لحسن" لي دارها مور لاعلان د لماليك لحسن تّاني على لمسيرة لخضرا ف 1975. حياتو. كبر فتح الله لمغاري ف وسط عائيلة مهتمة ب لموسيقا. بعدما شد لبكالوريا ف 1958 من ليسي مولاي دريس ف فاس، لتاحق ب لمدراسة لادارية، ؤ موراها خدم ف وحدة من لمؤسسات ديال مكتب لابحات ؤ لمساهمات لمعدنية ؤ ولا كاضر فيها. لكاريير. كاينين بزاف د لموغنين لي كتب و لحّن ليهوم لمغاري، بحال لطيفة رافت و عبد الهادي بلخياط، بحال "في قلبي جرح قديم" لي غنّاها بلخياط.
حمد سلطان

حمد سلطان، بلامازيغية ⵃⵎⴰⴷ ⵙⵍⵟⴰⵏ، (تولد ف 17 يونيو 1978 ف تارودانت) هو ملحن ومخرج دلاغاني و مغني مغريبي. سلطان واحد من لمغنيين اللي بانو مع لموجة د نايضة، و تيغني بالشلحة و الدارجة و لفرونسي و لونڭلي. ف 2012، ربح سلطان لجائزة د "احسن فنان ف الشرق لاوسط وشمال افريقيا" من عند ام تي ڤي، و ف 2013 ربح احسن فنان ديال لپوپ من عند ميديطيل ف لمغريب. لاغاني ديالو. حمد سلطان عندو تال دابا 3 د لالبومات، فيها بزاف د لاغاني لمعروفة، منها:
أحمد بن محمد الصبيحي

احمد بن محمد الصبيحي السلاوي (مزيود ف يناير 1882 ف سلا، توفّا ف 12 يناير 1944 ف نفس لمدينة) كاتب، شاعر و توارخي مغريبي. كان ناضر د لحبوس ف مكناس و ف اسفي و عندو عاداد د لمؤلّافات منّها كتوبا على دّاريجة و تّرات لمغريبي، ؤ وصف ديال رّحلات ديالو ف لبلدان. حياتو. حمد صّبيحي تولد ف سلا ؤ كمّل لحفاضة د لقران ب سبع حروف ف 1906 (1324 هـ) على يد فقها بحال احمد البارودي، و محمد بن عبد الله بريطل. درس لقواعد د لعربية و علوم الشريعة من عند خالو محمد بن احمد السدراتي، الحسن بن اسماعيل، محمد حتّى الزموري و احمد بن الفقيه الجريري، ؤ غيرهوم. مشا ل فاس ؤ قرا فيها 4 سنين على يد فقها بحال قاضي فاس عبد الله بن خضرا، علي بن الطيب الدرقاوي، محمد لقادري، محمد ݣنون، و عبد السلام الهواري. من 1906 خدم ف مناصب منّها كاتب ف عمالة د سلا، ؤ موضّاف ف لمحكامة د سلا ؤ د رّباط، و ناضر د لحبوس ف اسفي ؤ موراها ف مكناس. و كان كيقرّي تا ف جّامع. مشا ل لحج ف 1916 (1334 هـ). و سافر ل بزاف د لبلدان بحال دزاير، تونس، مصر، لحيجاز، شّام، فرانسا و بلجيكا. ف لعام لي موراه رجع ل مصر باش يكمّل قرايتو على لّهجات لعربية، ؤ يخدم على كتابو "معجم ارجاع الدارج في المغرب الى حظيرة اصله العربي". و الّف كتاب اخور ب لعربية سميتو "الرحلة الثانية" هضر فيه على مصر. اعمال. حمد سّلاوي عندو 20 مؤلّاف، بزاف منها باقين مخطوطات ماتنشراتش، منهوم:
لبحر لكحل

لبحر لكحل، هو بحر دخلاني جا ما بين لجنوب الشرقي د ؤروپا واسيا لوسطانية. تيفرقو مع لبحر لمتوسط لمضيق د لبوصفور و لبحر د مارمارا، و تيتلاقا تا مع لبحر د ازوڤ. لمساحة ديال لبحر لكحل هي 436000 كم²، و اغرق بلاصة فيه فايتا 2212 ميطرو د لغرق. لبلدان اللي ضايرا بلبحر لكحل هي بلغاريا، جورجيا، رومانيا، روسيا، تركيا و ؤكرانيا. كيستما لبحر لكحل حيت كيكونو لغيام فوق منو لاكترية د لوقت.
توريخية

تّوْريخية (ب ) مفهوم ف علم تّاريخ لي كيعني لقيمة ديال شي حاجة، بحال ديال شي شخص ؤلا حادات، لي عندها وجود حقيقي ف تّاريخ. لاشخاص ؤ لاحدات لي ماكيحققوش تّوريخية كيتّعتابرو ؤسطورة ؤلا خيال. لادلة ديال تّوريخية كاتكون ف لعادة على شكل ادلة مادية (قبورا، معلامات، شقوفا د لفلوس، ؤ غيرهوم)، ؤلا توتيقية (روايات تاريخية تكتبات ف زمان ؤ مكان قراب ل لاشخاص ؤ لاحدات لي كيوصفو). تّوْريخية ف لمعنى لعام ديالها كاتهتم ماشي غير ب "شنو طرا بصّح ف تّاريخ" (سؤال ؤنطولوجي)، مي تا ب "كيفاش لانسان ديال دابا يقدر يعرف شنو طرا بصّح" (سؤال اپيستيمولوجي)، يعني ب طّرقان و لاساليب ديال لبحت لي كاتوصّلنا باش نجاوبو على هاد سّؤال ف ما كيتعلّق ب احدات ؤلا شخصيات محددة. بزاف د شّخصيات و لاحدات لي داخلين ف معتقدات محدّدة، سيرتو دينية، وخا كيعتاقدو فيهوم لملاين د نّاس، ماكيتّعتابروش شخصيات ؤلا احدات تاريخية عند لحرايفيا ديال علم تّاريخ، حيت ماكيحققوش شّروط ديال تّوريخية. يلا كانت شخصية ؤلا حادات ماعندهومش توريخية، هادا ماكيعنيش بلي ماعندهومش قيمة ف تّاريخ د بنادم، ؤ لعولاما د تّاريخ ؤ د مجالات مرتابطة بحال لانطروپولوجيا وخا داكشي يقدرو يدروسوهم، يلا كان لعتيقاد ف لوجود د ديك شّخصية ؤلا لوقوع د داك لحادات، سوا ف لماضي ؤلا تا دابا، عندهوم تاتير كبير ؤلا صغير على تّقافة ؤ تّاريخ لبشري. شروط تّوريخية. تّوارخيا ديال تّاريخ لقديم، باش يتبتو تّوريخية د شي شخص ؤلا حادات، ف لعادة كيعتامدو على 3 د شّروط: ملي كانهضرو على تّاريخ لقديم، لاغلبية سّاحقة ديال شّخصيات تّاريخية لمعروفة صعيب نتبتو لوجود ديالهوم ؤ شنو طرا ليهوم 100%. متلاً كليوپاطرا سّابعة كتبو عليها توارخيا رومانيين بحال پلوطارخ، سويطونيوس، ؤ اپيان السكندري بشكل عدائي بزاف، قرن مورا لموت ديالها، ؤ لمكتوبات تّاريخية لي بقاو تال دابا و لي تكتبو ف وقتها، بحال ديال كيكيرو، اما كيدكروها غي دايزين، ؤلا ماكيديروش سميتها ڭاع، ؤ كيكتبو متلاً غي "لماليكة". تّوارخيا لقدام، بحال اي بنادم، يقدرو يغلطو، يتلفو، يعتاقدو ب اخلاص ف شي حاجة غالطة، ؤلا تا يكدبو ؤ يغلّطو لقاري بلعاني؛ كيما ليوم كانشوفو لاعلام ؤ صّحافيين يقدرو يكتبو حوايج غالطين ب لغالاط ؤلا بلعاني. وخا نتبتو بلي شي نص تاريخي راه غي تعاويد، هادا ماكيعنيش بلي داكشي لي كيعاود ماطراش، ؤلا بلي شّخصيات ماعاشوش بصّح. اپيستيمولوجياً نقدرو ماعمّرنا نلقاو شي طريقة باش نتبتو ؤلا نّفيوْ تّوريخية ديال شي حاجة.
نورا فتحي

نورة فتحي (مزيودة ف 6 فبراير 1992) هي راقصة و مومتيلة و عارضة و مغنية و مونتيجة د اغاني مغريبية. تولدات نورا فتحي ف كانادا. باباها و ماماها بجوج من لمغريب. من كندا مشات تعيش ف لهند فين تتخدم ف السينيما لهندية. اول مرة بانت ف بوليوود ف فيلم زئير: نّمورا د سونداربانس ( Roar: Tigers of the Sundarbans). وولات عندها شهرة كبيرة فسينما تيلوجو حيث تدير شطحات فافلام هندية بحال المزاج (Temper)، باهولبالي (Baahubali) وكيك 2 (Kick 2)، غارمي (Street dancer 3d)، ساكي ساكي (Batla house). .ولعبات البطولة فبزاف تاع الافلام بحال (Pachtaoge) و(Chhor denge) و(Naach meri rani)و (Maarjavaan). .ودارت بزاف تاع الاغاني بصوتها بحال Pepeta وDilbar arabic وكانت عضو لجنة التحكيم فبرنامج احسن الراقصين في الهند (India's best dancer) ونورا فتحي اول عربية تتفوت مليار مشاهدة فاغنية ديلبر.